**Închid ochii și...**

*Mariana Tasente*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Închid ochii și...

războiul e în mijlocul odăii,

cu urzeala făcută din sfaturi,

ițele încurcate în destine

țesute manual, pocnind

vatalele cu puterea copilăriei,

căutând pedalele ce susțin

modelul urmarit de suveica

trăgând ușor de un vis în

culori urmărit la televizorul

alb-negru de lângă icoana

casei cu o candelă aprinsă

a speranță de mai bine.

În fața războiului e ușa

deschisă larg spre univers,

în spate e fereastra aceea

prin care nu încape soarele,

pătrunde doar o dâră din

lumina becului de pe stâlp

( cât să poți citi cărțile împrumutate)

și parfumul îmbătător al salcâmului,

în stânga, salteaua de cânepă

miroase a paie proaspete cu

vara îmbelșugată a altora în ele.

"Dacă ei au, o să avem și noi!"

Ce logică simplă, de copil

orfan cu suflet uriaș având

capul plecat a docilitate.

În dreapta, patul acoperit cu

o cuvertură în culorile apelor

mării din poveștile altora.

Țesătura e gata dar moliile

s-au înfruptat din ea devenind

fluturi de mătase destrămată.

Închid ochii și... Nimic!

Fluturii trăiesc atât de puțin!